KPWKM cadang ibu divaksin selepas bersalin
PETALING JAYA: Kementerian Pembangunan Wanita, Keluarga dan Masyarakat (KPWKM) mencadangkan supaya para ibu yang bersalin di hospital diberikan suntikan vaksin Covid-19 sebelum pulang ke rumah. Menterinya, Datuk Seri Rina Mohd Harun berkata, langkah itu bagi memudahkan mereka mendapatkan vaksin, namun perlu berdasarkan nasihat daripada pakar.  “Saya nak cadangkan agar ibu-ibu selepas bersalin dapat diberikan vaksin di hospital sekiranya bersesuaian…maknanya, tidak perlu balik ke rumah dan kena datang semula ke PPV (pusat pemberian vaksin) untuk dapatkan vaksin. “Namun, semuanya bergantung kepada pakar sekiranya dirasakan sesuai berbuat demikian,” katanya, selepas meninjau proses vaksinasi ibu mengandung di PPV Pusat Konvensyen Sunway Pyramid di sini semalam. Seramai 2,600 wanita hamil dijangka menerima suntikan vaksin di PPV itu semalam.  Terdahulu, beliau serta Menteri Penyelaras Program Imunisasi Covid-19 Kebangsaan Khairy Jamaluddin mengiringi Perdana Menteri Tan Sri Muhyiddin Yassin yang mengadakan lawatan ke PPV berkenaan.  Menurut Rina, hampir 110,000 wanita hamil telah mendaftar untuk mendapatkan vaksinasi melalui MySejahtera dan setakat ini, seramai 11,000 individu telah mendapat janji temu. Dalam pada itu, beliau turut mencadangkan agar pengasuh kanak-kanak diberikan vaksinasi menerusi 49 Klinik Nur Sejahtera, sekali gus menjadikan klinik berkenaan sebagai PPV khusus kepada kumpulan itu. — Bernama 
See author's posts
